《医巫闾》
金朝·蔡珪

幽州北镇高且雄，倚天万仞蟠天东。
祖龙力驱不肯去，至今鞭血余殷红。
崩崖岸谷森云树，萧寺门横入山路。
谁道营丘笔有神，只得峰峦两三处。
我方万里来天涯，坡陀绕绕昏风沙。
直教眼界增明秀，好在岚光日夕佳。
封龙山边生处乐，此山之间亦不恶。
他年南北两生涯，不妨世有扬州鹤。

作者简介：（?—1174）金真定人，字正甫。蔡松年子。天德进士。除澄州军事判官。历翰林修撰、同知制诰、太常丞，累迁礼部郎中，封真定县男，改潍州刺史致仕。号为辨博，凡朝廷制度损益，多所裁定。所著多佚，惟《中州集》存其诗。